በአዲስ አበባ የሚገነቡ ህንጻዎች ኢትዮጵያዊ ገጽታ እንዲኖራቸው ተደርጎ መገንባት አለባቸው
 በመዲናዋ የሚገነቡ ህንጻዎች የኢትዮጵያን ባህልና ኪነ ህንጻ ጥበብን የሚያንጸባርቁ ተደርገው መገንባት እንዳለባቸው የአዲስ አበባ ከተማ አስተዳድር ምክር ቤት ማዘጋጃ ቤታዊ አገልግሎት ቋሚ ኮሚቴ ሰብሳቢ ገለጹ፡፡ቋሚ ኮሚቴው ትናንት በማዘጋጀ ቤቱ አጠቃላይ የስራ እንቅስቃሴ ግምገማ ላይ ሰብሳቢዋ ወይዘሮ ረውዳ ሱልጣን በሰጡት አስተያየት እንዳሉት አዲስ አበባ የአፍሪካ፣ የኢትዮጵያና የአዲስ አበባ ከተማ አስተዳድር መዲና በመሆኗ በከተማዋ ውስጥ ለተለያዩ አገልግሎቶች የሚገነቡ ህንጻዎች የሀገሪቷን ቀደምትነትና የህንጻ አሰራር ጥበቦችን በተከተለ መንገድ ሊሆኑ ይገባል።ኢትዮጵያ የቀደምት ስልጣኔ ባለቤት፣ የራሷ የሆነ ቁጥር፣ ፊደልና የህንጻ አሰራር ያላት እንደመሆኗ መጠን የህዝቦቿን ባህል፣ ወግና ስልጣኔን ጠቋሚ የሆኑ ግንባታዎች በብዛት እየተገቡ አለመሆኑን አያይዘው ገልጸዋል።ህንጻዎች የአንድን ሀገር የስልጣኔ ደረጃ ከሚወስኑ ቀዳሚ ጉዳዮች ዋነኛው በመሆኑ መንግስት፣ ባለሃብቱና በግሉ ዘርፍ የሚንቀሳቀሱ አርክቴክቶችና ሌሎች ባለድርሻ አካላት የግንባታ ዲዛይኖችን ሲያስቀምጡም ሆነ የህንጻው ግንባታ ተጠናቆ ለአገልግሎት ዝግጁ ከመሆናቸው በፊት ህንጻዎቹ ሀገራዊ ገጽታዎችን የሚያመላክቱ መሆን አንዳለባቸው ጠቁመዋል።አዲስ አበባ ዘርፈ ብዙ አገልግሎት ከሚስተናገድባቸው የሀገሪቷ ከተሞች መካከል የመጀመሪያው ሲሆን እየተገነቡ ያሉ ህንጻዎች አብዛኛዎቹ ብሄራዊ እሴቶቻችንን የሚያንጸባርቁ ባለመሆናቸው የከተማዋን ውበት ለማሳደግና የቱሪዝም መዳረሻ በማድረግ በቱሪዝም ዘርፍ የሚገኘውን ጥቅም ማሳደግ እንደሚገባም የኢዜአ ዘገባ ያስረዳል፡፡